A BIZOTTSÁG HATÁROZATA
(2006. március 7.)
a harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló 2004/432/EK határozat módosításáról
(az értesítés a C(2006) 681. számú dokumentummal történt)
(EGT vonatkozású szöveg)
(2006/208/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelvre (1) és különösen annak 29. cikke (1) bekezdése negyedik albekezdésére,
mivel:
(1)
A 96/23/EK irányelv szerint azon harmadik országok közösségi jogszabályokban előírt jegyzékére történő felvételt, illetve azon való fennmaradást, amelyekből a tagállamok a fenti irányelv alkalmazási körébe tartozó állatokat és elsődleges állati termékeket hozhatnak be, egy olyan terv benyújtásától teszik függővé, amely az érintett harmadik országok által az irányelvben említett szermaradvány- és anyagcsoportok megfigyelése vonatkozásában nyújtott garanciákat tartalmazza. Az irányelv bizonyos feltételeket is meghatároz a tervek benyújtásának határidejére vonatkozóan.
(2)
A 2004/432/EK bizottsági határozat (2) felsorolja azon harmadik országokat, amelyek az említett irányelvnek megfelelően már benyújtották a szermaradványok megfigyelésére vonatkozó tervet, ami tartalmazza az általuk nyújtott garanciákat.
(3)
Egyes harmadik országok olyan állatok és termékek szermaradványainak megfigyelésére vonatkozó tervet nyújtottak be a Bizottsághoz, amelyek nem szerepelnek a 2004/432/EK határozatban. Az ilyen tervek értékelése és a Bizottság által kért további információk elegendő garanciát nyújtanak ezekben az országokban az érintett állatok és termékek szermaradványainak megfigyelésére. Következésképpen ezeket az állatokat és termékeket fel kell venni ezen harmadik országok jegyzékébe.
(4)
Egyes harmadik országok nem nyújtották be a Bizottságnak a kért garanciákat a 2004/432/EK határozatban felsorolt állatok és termékek szermaradványainak megfigyelésére vonatkozóan. Ezen garanciák hiányában e harmadik országok tekintetében törölni kell ezeket az állatokat és termékeket a jegyzékből.
(5)
A 2004/432/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/432/EK határozat melléklete helyébe az e határozat mellékletében megállapított szöveg lép.
2. cikk
Ezt a határozatot 2006. március 17-től kell alkalmazni.
Ahol e határozat módosításai a 2004/432/EK határozat mellékletében egyes harmadik országokból származó termékek törlését eredményezik, a módosítást nem kell alkalmazni az ezeket a termékeket tartalmazó szállítmányokra abban az esetben, ha az importőr bizonyítani tudja, hogy azok, útban a Közösség felé, még e határozat hatálybalépése előtt hagyták el a szóban forgó országot.
3. cikk
Ennek a határozatnak a tagállamok a címzettjei.
Kelt Brüsszelben, 2006. március 7-én.